钦定古今图书集成/明伦汇编/氏族典/第339卷 > 刘愚
## 钦定古今图书集成/明伦汇编/氏族典/第339卷 > 刘愚

按《宋史刘愚传》：“愚字必明，衢州龙游人。幼警敏力学，
弱冠入太学有声，受业者甚众。侍御史柴瑾、祭酒颜
师鲁、博士林光朝深器重之。瑾每奏对称上意，则曰：
‘臣客刘愚为臣言，师鲁尝奏愚行艺。上记曰：‘此向者
柴瑾所荐也’。上舍、释褐俱第一，调江陵府教授。早晚
为诸生讲说，同僚相率以听，愚益谦下，移安乡县令’。”
会岁歉，出常平米赈贷。邑佐持不可，愚曰：“有罪不以
相累。”出缗钱数千万，召商籴他郡，而收元直，米价顿
平，犹积廪数千石以备饥旱。诸司交荐，改秩。愚雅不
乐仕进，遂致仕。结庐城南，颓垣败壁，蓬蒿萧然。著书
自适，《书》《礼》《语》《孟》皆有解。年八十三而卒。故友与其门
人私谥曰谦靖先生，后更谥曰靖君子克、几、凡。克蚤
以诗名，叶适尝称其“可继陶、韦。”